KOMISIJOS SPRENDIMAS
2008 m. kovo 31 d.
numatantis pradėti tyrimą dėl asociacijų laisvės ir teisės jungtis į organizacijas gynimo Salvadore pagal Tarybos reglamento (EB) Nr. 980/2005 18 straipsnio 2 dalį
(2008/316/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 27 d. Tarybos reglamentą (EB) Nr. 980/2005 dėl bendrųjų tarifų lengvatų sistemos taikymo (1), ypač į jo 18 straipsnio 2 dalį,
pasitarusi su Bendrųjų tarifų lengvatų komitetu,
kadangi:
(1)
Komisija gavo informacijos, kad 2007 m. spalio 28 d. Salvadoro Aukščiausiasis Teismas sprendime bylose 63-2007 ir 69-2007 nurodė, kad kai kurios Tarptautinės darbo organizacijos konvencijos Nr. 87 „Dėl asociacijų laisvės ir teisės jungtis į organizacijas gynimo“ nuostatos neatitinka Salvadoro konstitucijos 47 straipsnio.
(2)
Reglamento (EB) Nr. 980/2005 16 straipsnio 2 dalyje numatyta, kad gali būti laikinai panaikintas šio reglamento II skyriaus 2 skirsnyje nurodytos specialios skatinamosios priemonės taikymas, ypač jeigu nacionaliniai teisės aktai nebeapima šių reglamento III priede nurodytų konvencijų, ratifikuotų vykdant 9 straipsnio 1 ir 2 dalių reikalavimus, arba jeigu tie teisės aktai nėra veiksmingai įgyvendinami.
(3)
Tarptautinės darbo organizacijos konvencija Nr. 87 „Dėl asociacijų laisvės ir teisės jungtis į organizacijas gynimo“ yra įrašyta Reglamento (EB) Nr. 980/2005 III priedo A dalies 14 punkte.
(4)
Komisija preliminariai išnagrinėjo Salvadoro Aukščiausiojo Teismo sprendimą bylose 63-2007 ir 69-2007 ir nustatė, kad reikia toliau analizuoti teisines šio sprendimo pasekmes, siekiant nustatyti, ar jos pateisina laikiną specialios skatinamosios priemonės taikymo panaikinimą. Todėl Komisija mano, kad yra pakankamai pagrindo tyrimui.
(5)
2008 m. kovo 3 d. įvyko konsultacijos su Bendrųjų lengvatų komitetu,
NUSPRENDĖ:
Vienintelis straipsnis
Komisija pradeda tyrimą, siekdama nustatyti, ar Salvadoro Respublikos nacionaliniai teisės aktai nebeapima Tarptautinės darbo organizacijos konvencijos Nr. 87 „Dėl asociacijų laisvės ir teisės jungtis į organizacijas gynimo“ arba ar tas teisės aktas nėra veiksmingai įgyvendinamas.
Priimta Briuselyje, 2008 m. kovo 31 d.